ซื้อ ICHI ชูพื้นฐานดีแบบเน้นๆ เป้า 25 บ.ขยายกำลังผลิตหนุนกำไรครึ่งปีหลัง
ซื้อ ICHI หุ้นพื้นฐานดีแบบเน้นๆ เป้า 25 บ.ขยายกำลังผลิตหนุนกำไรครึ่งปีหลัง
4 มิ.ย. 2558

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 11.38 น.อยู่ที่ 21 บาท ไม่เปลี่ยนแปลง มูลค่าการซื้อขาย 9.93 ล้านบาท ขณะที่ดัชนีหุ้นไทยโดยรวมลบ 0.19%
บล.ธนชาต ระบุในบทวิเคราะห์ (4 มิ.ย.) ยังคงคำแนะนำ “ซื้อ” ICHI ราคาเป้าหมาย 25.00 บาท/หุ้นเนื่องจากปัจจัยพื้นฐานที่แข็งแกร่งของบริษัททั้งที่การบริโภคภายในประเทศอ่อนแอกว่าคาด เนื่องด้วยกลยุทธ์การบริหารที่ยืดหยุ่นของ ICHI ยอดขายจึงเพิ่มขึ้นในไตรมาส 1/58 ทั้งที่ตลาดโดยรวมมียอดขายที่ทรงตัว
โดยคาดว่า ICHI จะมี EPS เติบโตเฉลี่ยต่อปีในช่วงปี 2015-18F ที่ 21% โดยมีปัจจัยผลักดันจาก 1) การมีสวนแบ่งตลาดเป็นอันดับ 1 สำหรับเครื่องดื่มชาเขียวตราอิชิตัน และเครื่องดื่มสมุนไพรตราเย็นเย็น 2) กลยุทธ์ของบริษัทฯ ในการเจาะตลาดชายขอบ (Frontier Market) แม้ว่าการส่งออกจะยังคงสร้างสัดส่วนยอดขายให้ไม่มากนัก แต่มองเห็นโอกาสที่ดีอย่างมากในการรุกตลาดต่างประเทศ และ 3) บริษัทฯ ขยายกำลังการผลิตขึ้น 20% ในปี 2015 เพื่อรองรับการเติบโตในตลาดในประเทศและตลาดส่งออก
รวมถึงบริษัทมีแผนขยายกำลังการผลิตต่อเนื่อง และการเปิดตัวผลิตภัณฑ์ใหม่ภายใต้แบรนด์ไบเล่ ในไตรมาส 3/58 จะเป็นปัจจัยหนุนราคาหุ้นในช่วงที่เหลือของปี
ทั้งนี้ ปรับเพิ่มประมาณการกำไรปี 2015 ขึ้น 16% เนื่องจาก 1) มาตรการเก็บภาษีสรรพสามิตเครื่องดื่ม 20% ถูกเลื่อนออกไป และให้สมมติฐานอย่างระมัดระวังว่ามาตรการนี้จะถูกนำมาใช้ในช่วงต้นปี 2016 และ 2) เราคาดว่าจะมีผลขาดทุนจากธุรกิจในอินโดนีเซียของ ICHI จะลดลงอยู่ที่ 70 ลบ. ในปี 2015 (เดิม 90 ลบ.) เนื่องจากโครงการล่าช้าจากเดือนเม.ย. ไปเป็นก.ค.15 และยังคงชอบ ICHI จากการเป็นผู้นำตลาดเครื่องดื่มชาเขียว และเครื่องดื่มสมุนไพร ในมุมมองของฝ่ายวิเคราะห์ ICHI ไม่แพง ซื้อขายที่ PE ที่ 21 เท่า ในปี 2558